In nomine sanctæ et individuæ Trinitatis. Ludowicus, divina propitiante misericordia, Francorum rex. Si, divinis cultibus operam dantes, ecclesiam Dei ad summum sacræ religionis statum sustollere conamur, regio more ac progenitorum nostrorum privilegiis utimur. Quocirca omnium sanctæ Dei ecclesiæ tam præsentium quam et futurorum fidelium noverit sollertia, quoniam, nostram adiens præsentiam, Stefanus, Arvernorum venerabilis episcopus, reverenter expetiit quatinus quasdam res quas Acfredus quondam comes ex suæ proprietatis jure in pago Arvernensi, ob animæ suæ remedium ac parentum suorum, Deo et sanctis ejus contulerat, pro regula sancti Benedicti inibi construenda, Cluniensi monasterio ac abbati ipsius nostræ regalitatis præcepto easdem res confirmare dignaremur; quod et fecimus. Unde hoc nostræ altitudinis decretum fieri, ac Aimardo, abbati prædicti monasterii, dare præcepimus, per quod præfatas res, cum omni integritate, quemadmodum in carta prælibati comitis Acfredi continetur, isdem abbas atque successores ejus perpetualiter, nemine inquietante, possideant. Et ut hoc nostræ auctoritatis emolumentum per succedentia temporum curricula inviolabiliter conservetur, manu propria eum subtus firmantes annuli impressione nostri insigniri jussimus. Signum domni Ludowici (Monogramme), gloriosissimi regis. Oydilo notarius, ad vicem Artaldi archiepiscopi, relegit et subnotavit. Actum Polliaco villa super Ligerim, III nonas febroarii, indictione VI, anno autem XV regnante Ludowico rege glorioso.